Nos Hugo de Mirebello, cantor, Puncius Gaufridi, archidiaconus, et magister Willelmus, officialis Matisconensis, notum facimus universis, quod Renaudus dictus li Cros de Felins, et Guielmus de Mespillie, in nostra præsentia constituti, vendiderunt, concesserunt, quitaverunt ac etiam tradiderunt ecclesiæ Cluniacensi pro triginta quinque libris Matisconensium quicquid juris, possessionis vel quasi habebant vel habere poterant in terris, pratis, vineis, hominibus, nemoribus, aquis, aquarum decursibus, servitutibus seu in quibuscunque aliis apud Chasoil, et in toto territorio sive finagio ejusdem villæ; quicquid etiam habebant vel habere poterant infra metas illius escambii de Butavant, quod fecit nobilis vir J[ocerannus], dominus Branceduni, ecclesiæ Cluniacensi, devestientes se coram nobis de omnibus supradictis, et investientes ecclesiam Cluniacensem. Promiserunt etiam, tactis sacrosanctis euvangeliis, prestito corporaliter juramento, quod de cetero contra venditionem istam non venient nec aliquem alium pro posse suo venire permittent; et si quis forsitan jure hereditario vel quocunque alio modo in supradictis aliquo tempore aliquid reclamaret, contra omnes homines tenentur ecclesiæ Cluniacensi supradicta omnia garantire. Renuntiaverunt etiam pro se et heredibus suis scientes et spontanei exceptioni non numeratæ pecuniæ et omni juris auxilio, cyvili vel canonico, scripto vel non scripto, quod sibi ratione non justi precii vel alio quocumque modo competebat vel in futurum competere poterat ad dictam venditionem res[c]indendam, revocandam vel etiam infirmandam. Promiserunt etiam sub eadem religione juramenti, quod quando veniet ad partes Matisconenses reverendus pater episcopus Matisconensis, qui tunc absens erat, recognoscent venditionem istam coram ipso et rogabunt ipsum quod inde tradat litteras suas testimoniales abbati et ecclesiæ Cluniacensi quantumcumque fortes et bonas ab ipso duxerint abbas et ecclesia requirendas. Item promisit dictus Renaudus li Cros, quod quamcito Hugo, filius Petri le Croc, ad ætatem legittimam pervenerit, dictam venditionem ipsum Hugonem concedere faciet, et ecclesiæ Cluniacensi quitare quicquid juris habet vel habere potest in omnibus supradictis. Obligavit etiam coram nobis nomine pignoris seu ypothecæ, tradens ecclesiæ Cluniacensi quicquid habet in terris et possessionibus apud Perronam et in territorio ejusdem villæ, quousque dicta concessio et quitatio facta fuerit ab Hugone superius nominato. Hæc omnia sine dolo et fraude se fideliter attendenda et complenda promiserunt per estipulationem coram nobis dicti R. et G., juramento corporaliter præstito, prout superius est expressum. In cujus rei testimonium rogati ab ipsis sigilla nostra duximus præsentibus litteris apponenda. Actum anno Domini Mº CCº XXXº IXº, die martis ante Purificationem Beatæ Mariæ.